นิวไฮ
ตลาดหุ้นปิดท้ายสัปดาห์ที่ผ่านมาวิ่งฉิวทำนิวไฮหลายตัว ดัชนีปิด 1,324.04 จุด บวก 14.47 จุด
3 ธ.ค. 2555

ตลาดหุ้นปิดท้ายสัปดาห์ที่ผ่านมาวิ่งฉิวทำนิวไฮหลายตัว ดัชนีปิด 1,324.04 จุด บวก 14.47 จุด 
ปิดสูงสุดในรอบ 16 ปี 6 เดือน มูลค่าซื้อขายถึง 77,598.25 ล้านบาท นิวไฮ 6 ปี 11 เดือน มาร์เก็ตแคป 11.09 ล้านล้าน 
...ต่างชาติซื้อ 3,852 ล้านบาท พอร์ตโบรกฯ เก็บด้วย 2,196 ล้านบาท 
...วอลุมแน่นมากๆ มาจากข่าวดีท่วมตลาด เฉพาะ 5 ตัวแรก เทรดรวมกันเฉียด 2.5 หมื่นล้านบาท นำโดยแอดวานซ์ อินโฟร์ เซอร์วิส (ADVANC) วันนี้เวลา 13.30 น. ลุ้นศาลปกครองนัดอ่านคำสั่งคดี 3จี ส่วนหุ้นติด MSCI มีผล 30 พ.ย. แรงซื้ออัดเข้ามาเพียบ
...นักลงทุนต้องระวังการสลับตัวเล่น วันศุกร์ขายแบงก์ วันนี้น่าจะหันไปเล่นตัวเล็กๆ รอตลาดปรับฐานสักครู่
...ผู้ถือหุ้น ปตท.สผ. (PTTEP) อย่าลืมไปใช้สิทธิจองซื้อหุ้นเพิ่มทุนในราคา 142 บาท เริ่มตั้งแต่วันนี้-6 ธ.ค.นี้ ผ่าน 4 แบงก์ใหญ่ 
...ห้างโรบินสัน (ROBINS) ยันบิ๊กล็อต 111.34 ล้านหุ้น หรือ 10% มูลค่า 6,736 ล้านบาท ไม่กระทบโครงสร้างผู้บริหารและธุรกิจ “กลุ่มเซ็นทรัล รีเทล” (กลุ่มจิราธิวัฒน์) ยังกุมหุ้นใหญ่